b'\n_START_ARTICLE_\nJahti (visailuohjelma)\n_START_SECTION_\nRahaportaat\n_START_PARAGRAPH_\nAluksi jokainen kilpailija kilpailee yksin\xc3\xa4\xc3\xa4n. Rahaportaat-kierroksella kilpailijalta kysyt\xc3\xa4\xc3\xa4n minuutin ajan kysymyksi\xc3\xa4, ja kilpailijan on pyritt\xc3\xa4v\xc3\xa4 vastaamaan mahdollisimman moneen oikein. Jokaisesta oikeasta vastauksesta kilpailijan voittopotti karttuu 500 eurolla.\n_START_SECTION_\nJahti\n_START_PARAGRAPH_\nRahaportaat-kierroksen j\xc3\xa4lkeen saapuu jahtaaja, ammattitaitoinen tietokilpailija. Kilpailijan Rahaportaat-kierroksella voittama potti asetetaan pelilaudalle. Jahtaaja tekee kilpailijalle kaksi rahatarjousta (joskus my\xc3\xb6s supertarjouksen). Jos kilpailija haluaa pelilaudalla askeleen kauemmaksi jahtaajasta, h\xc3\xa4n valitsee pienemm\xc3\xa4n rahatarjouksen, mutta jos askeleen l\xc3\xa4hemm\xc3\xa4ksi jahtaajaa, h\xc3\xa4n valitsee suuremman rahatarjouksen. Kilpailija voi my\xc3\xb6s valita aloituspisteekseen alkuper\xc3\xa4isen pisteen, jolloin tavoiteltava potti on sama kuin kilpailija jo sai. _NEWLINE_Kun kilpailija on valinnut tavoiteltavan potin, kilpailijalle ja jahtaajalle esitet\xc3\xa4\xc3\xa4n samat monivalintakysymykset. Kysymyksiss\xc3\xa4 on kolme vaihtoehtoa, ja kumpikin valitsee mielest\xc3\xa4\xc3\xa4n oikean vastauksen nappia painamalla. Kun toinen on painanut nappia, toisella on viisi sekuntia aikaa painaa nappia. Jos vastaus on oikein, siirryt\xc3\xa4\xc3\xa4n pelilaudalla yksi askel kohti maalia, mutta jos kilpailija tai jahtaaja vastaa v\xc3\xa4\xc3\xa4rin, t\xc3\xa4m\xc3\xa4 pysyy paikallaan._NEWLINE_Jos kilpailija p\xc3\xa4\xc3\xa4see "karkuun" jahtaajaa, potti lis\xc3\xa4t\xc3\xa4\xc3\xa4n joukkueen yhteiseen pottiin ja kilpailija p\xc3\xa4\xc3\xa4see finaalikierrokselle. Jos jahtaaja saa kilpailijan "kiinni", kilpailija ja potti putoavat pelist\xc3\xa4. Kun kaikki kilpailijat ovat kisanneet yksitellen Rahaportaat- ja Jahti-kierrokset, alkaa finaalikierros.\n_START_SECTION_\nFinaalijahti\n_START_PARAGRAPH_\nFinaalikierroksella kaikki j\xc3\xa4ljell\xc3\xa4 olevat kilpailijat kisaavat jahtaajaa vastaan joukkueena. Ensin joukkueelle esitet\xc3\xa4\xc3\xa4n kahden minuutin ajan kysymyksi\xc3\xa4, ja joukkueen tulee vastata mahdollisimman moneen oikein. Sen j\xc3\xa4lkeen jahtaajalle esitet\xc3\xa4\xc3\xa4n my\xc3\xb6s kahden minuutin ajan kysymyksi\xc3\xa4. Jahtaaja voittaa, jos h\xc3\xa4n ehtii saada aikarajan puitteissa niin monta oikein, ett\xc3\xa4 h\xc3\xa4n p\xc3\xa4\xc3\xa4see maaliin pelilaudalla. Jos joukkue voittaa, joukkueen voittopotti jaetaan j\xc3\xa4ljell\xc3\xa4 olevien kilpailijoiden kesken. Jos jahtaaja vastaa johonkin kysymykseen v\xc3\xa4\xc3\xa4rin, kello pys\xc3\xa4ytet\xc3\xa4\xc3\xa4n ja joukkue saa mahdollisuuden vastata samaan kysymykseen. Jos joukkue saa sen oikein, jahtaaja liikkuu pelilaudalla yhden askeleen taaksep\xc3\xa4in._NEWLINE_Mik\xc3\xa4li jahtaaja onnistuu saamaan kaikki kilpailijat kiinni Jahti-kierroksella, joukkue valitsee keskuudestaan yhden kilpailijan kisaamaan jahtaajaa vastaan 3 000 euron potista Finaalijahdissa.'